কিংস পার্টি আসবে কোত্থেকে, আমরা কি রাজতন্ত্র চালাচ্ছি: কাদের
দ্বাদশ জাতীয় সংসদ নির্বাচনে ক্ষমতাসীন দলের প্রতিপক্ষ প্রসঙ্গে আওয়ামী লীগ সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, রাজার পার্টি, প্রজার পার্টি—এসব অভিধায় কারও সম্পর্কে মন্তব্য করা সঠিক না।
আজ বুধবার দুপুরে রাজধানীর ধানমন্ডিতে আওয়ামী লীগ সভাপতির রাজনৈতিক কার্যালয়ে গণমাধ্যমকর্মীদের তিনি এ কথা বলেন।
আপনারা তৃণমূল বিএনপি বা সুপ্রিম পার্টি নিয়ে যে স্বস্তির কথা বলছেন, অনেকে কিংস পার্টি বলে তাদের সমালোচনা করছে—এ ব্যাপারে গণমাধ্যমকর্মীরা দৃষ্টি আকর্ষণ করলে আওয়ামী লীগ সাধারণ সম্পাদক পাল্টা প্রশ্ন ছুড়ে দিয়ে বলেন, 'এখানে কিংস পার্টির কী আছে! আমরা কি রাজতন্ত্র চালাচ্ছি বাংলাদেশে?
'কিংস পার্টি আসবে কোত্থেকে? আমরা কি অস্বাভাবিক সরকার, ওয়ান-ইলেভেনের যে এখানে কিংস পার্টি আসবে! আমরা গণতন্ত্র নিয়ে লড়াই করছি। সংবিধান রক্ষা, সাংবিধানিক ধারাবাহিকতা রক্ষার জন্য এই নির্বাচন আমরা করতে চাই। সুষ্ঠু, অবাধ, নিরপেক্ষ একটা নির্বাচন আমরা জাতিকে উপহার দিতে চাই,' যোগ করেন তিনি।
কাদের বলেন, 'আজকে দেখুন, আবার মানবাধিকারের নামে নির্বাচনবিরোধী সব দলের ঐক্য যার; বিএনপি, যে আন্দোলনে তারা ব্যর্থ হয়েছে জনসম্পৃক্ততার অভাবে, সেটাকে এখন অগ্নি সন্ত্রাস দিয়ে, নাশকতা দিয়ে সেই আন্দোলনকে তারা এগিয়ে নিয়ে যেতে চায়। মানবাধিকার দিবসে সারা দেশে একটি বিশৃঙ্খলা তৈরি প্ল্যান নিয়ে তারা এগোচ্ছে।'
তিনি আরও বলেন, 'এ জন্য তারা জামায়াতকে তাদের একান্তই পাশে চায়। আসলে বাংলাদেশের বাস্তবতা হচ্ছে যে, আজকে বিএনপি একটা রাজনৈতিক দল; ভুলের রাজনীতি এবং জামায়াতের সঙ্গে তাদের ঘনিষ্ঠতার সূত্রে তারা যেভাবে জনবিচ্ছিন্ন হয়ে পড়ছে—এক সময় দেখা যাবে যে, আসল রাজনীতিটা এবং মূল অংশে তাদের যে ধারা আজ চলছে, এই ধারা নেতৃত্ব দিচ্ছে জামায়াত এবং বিএনপি এটা বি-টিম হিসেবে আবির্ভূত হবে।'
আওয়ামী লীগের সাধারণ সম্পাদক বলেন, 'বিএনপির এখন যে রাজনীতি, জামায়াতের ক্ষমতার রাজনীতিতে তারা নিজেদের আরও পিছিয়ে দিয়েছে ভুলের রাজনীতি করে এবং একটা পর্যায়ে তারাই আসলে জামায়াতের বি-টিমে পরিণত হবে। এ আশঙ্কা আমরা করছি।'
আগামী ১০ ডিসেম্বর মানবাধিকার দিবসে বিএনপি নাশকতার পরিকল্পনা নিয়ে এগোচ্ছে—এটা কেন মনে হচ্ছে জানতে চাইলে কাদের বলেন, 'আমরা খোঁজ-খবর নিয়েই কথা বলি। সরকারি দল হিসেবে আমাদের জানার স্কোপটা বেশি। বিভিন্ন সূত্র আছে, গোয়েন্দা সূত্রসহ। আমরা ইনফরমেশন পাচ্ছি এবং ইনফরমেশন আগেও তাদের সম্পর্কে যা পেয়েছি, কোনোটাই বাস্তবে ভুল প্রমাণিত হয়নি।'
নির্বাচন কমিশন অনুমতি না দেওয়ায় ১০ ডিসেম্বর মানবাধিকার দিবসে আওয়ামী লীগ ইনডোর কর্মসূচি পালন করবে বলেও এ সময় জানান কাদের।

দ্বাদশ জাতীয় সংসদ নির্বাচনে ক্ষমতাসীন দলের প্রতিপক্ষ প্রসঙ্গে আওয়ামী লীগ সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, রাজার পার্টি, প্রজার পার্টি—এসব অভিধায় কারও সম্পর্কে মন্তব্য করা সঠিক না।